Daeth Deddf Tai (Cymru) 2014 i rym ar 27ain Ebrill 2015. Dan y Ddeddf rhaid i bob awdurdod lleol yng Nghymru ymgymryd ag arolwg o ddigartrefedd a gwasanaethau cysylltiedig yn eu bwrdeistref a datblygu a chyhoeddi strategaeth ddigartrefedd yn seiliedig ar yr arolwg hwnnw. Mae Llywodraeth Cymru yn gofyn bod y strategaethau yn weithredol erbyn 31 Rhagfyr 2018.

Mae Cyngor Bwrdeistref Sirol Torfaen, Cyngor Dinas Casnewydd, Cyngor Sir Fynwy, Cyngor Bwrdeistref Sirol Caerffili a Chyngor Bwrdeistref Sirol Blaenau Gwent wedi cronni adnoddau i weithio’n rhanbarthol i ddatblygu Strategaeth Ddigartrefedd Gwent sy’n cynnwys arolygon lleol y pum awdurdod.

Mae swydd Swyddog Ymchwil Rhanbarthol wedi ei chreu fel adnodd penodol chwe mis i ymgymryd â’r arolygon a drafftio’r strategaeth ar ran awdurdodau lleol Gwent. Bydd hyn yn cynnwys ymchwil ac ymgynghori ag unigolion a theuluoedd sydd wedi bod yn ddigartref, neu wedi eu bygwth â digartrefedd, ynghyd â chasglu gwybodaeth ac adborth gan randdeiliaid allweddol eraill a chyrff partner.

Bydd angen cymeradwyo’r strategaeth yn ffurfiol gan bob un o’r pum awdurdod lleol a bydd angen iddynt gynhyrchu eu cynlluniau gweithredu ar ddigartrefedd yn seiliedig ar y strategaeth. Mae gweithio’n rhanbarthol wedi galluogi i’r pum partner rannu adnoddau ac ystyried anghenion ar draws ffiniau awdurdodau lleol.

Os hoffech chi gael gwybod rhagor am y gwaith hwn, cysylltwch â’r Swyddog Ymchwil Rhanbarthol, Chris York ar Chris.York@torfaen.gov.uk neu 01495 766877.